Diari Oficial de la Generalitat Valenciana


Sumari del DOGV 4814, del 06-08-2004 (2004/8255)

ORDE de 30 de juliol de 2004, del conseller d'Infraestructures i Transport, per la qual es convoquen ajudes per a projectes de promoció i millora de l'accés de les Pime de la Comunitat Valenciana als servicis i continguts de la Societat de la Informació i del Coneixement, en el marc del Programa d'Accions Innovadores de la Comunitat Valenciana per a l'exercici 2004 (PAICV).
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4814

Data del DOGV
:   06-08-2004

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2004/8255


Data del document
:   30-07-2004

Organisme emissor
:   Conselleria d'Infraestructures i Transport

Tipus de document
:   Ordre

Descriptors 

:   * tecnologia de la informació
    * telecomunicació
    * societat sense fins de lucre
    * organització patronal
    * innovació
    * centre d'investigació
    * cambra de comerç i indústria
    * informàtica de gestió
    * sistema d'informació
    * suport econòmic
    * modernització de l'empresa
    * petita i mitjana empresa
    * ajuda a les empreses
    * nova tecnologia

ORDE de 30 de juliol de 2004, del conseller d'Infraestructures i Transport, per la qual es convoquen ajudes per a projectes de promoció i millora de l'accés de les Pime de la Comunitat Valenciana als servicis i continguts de la Societat de la Informació i del Coneixement, en el marc del Programa d'Accions Innovadores de la Comunitat Valenciana per a l'exercici 2004 (PAICV). [2004/X8255]
  
El 2n Pla de Modernització de la Comunitat Valenciana, modernitza.com, aprovat el 22 de desembre de 2000, reunix un gran ventall de projectes encaminats a procurar la incorporació de la Comunitat Valenciana a la Societat de la Informació i del Coneixement i, especialment, de les xicotetes i mitjanes empreses, autèntica malla productiva de l'economia valenciana, i promoure igualment la seua innovació tecnològica. En este sentit, alguns projectes de modernitza.com compartixen l'objecte i el contingut amb l'àmbit d'aplicació del Pla Valencià d'Investigació, Desenrotllament i Innovació (PVIDI 2001-2006), a través del denominat Programa de la Societat de la Informació i del Coneixement.
  
Per la seua banda, la Unió Europea també ha impulsat iniciatives de la Societat de la Informació en l'àmbit de les Pime. I així per mitjà de decisió de l'11 de març de 2002, la Comissió de les Comunitats Europees va aprovar les ajudes del Fons Europeu de Desenrotllament Regional (FEDER) al Programa d'Accions Innovadores de la Comunitat Valenciana (PAICV) 2002-2003, la gestió de les quals competix, en l'actualitat, a la Conselleria d'Infraestructures i Transport a través de la Secretaria Autonòmica de Telecomunicacions i Societat de la Informació, i en l'acció 5 de la qual s'inserixen mesures d'immersió i innovació tecnològiques per a les Pime. Per mitjà d'apèndix, de 3 de desembre de 2003, a l'acord financer que instrumentava l'execució material del Programa d'Accions Innovadores de la Comunitat Valenciana, es va prorrogar la vigència del dit programa per a l'exercici 2004.
  
La present convocatòria, per tant, dóna continuïtat per al 2004 a l'acció pública mampresa singularment a través de la convocatòria d'ajudes publicada per mitjà de Resolució de 6 de juny de 2003 (DOGV núm. 4.524, de 18 de juny), de la qual constituïx l'ampliació quant a l'objecte, en el marc de la mateixa ratio legis.
  
Així doncs, en virtut de tot el que s'ha exposat i de les facultats que m'atorga l'article 8 del Decret 114/2003, d'11 de juliol, del Consell de la Generalitat, pel qual s'aprova el Reglament Orgànic i Funcional de la Conselleria d'Infraestructures i Transport,
  
ORDENE
  
Primer. Objecte i àmbit d'aplicació
  
L'objecte de la present orde és convocar ajudes per a la promoció i la millora de l'accés de les xicotetes i mitjanes empreses valencianes als servicis i continguts de la Societat de la Informació i del Coneixement, d'acord amb els programes que s'arrepleguen en l'annex I i en el marc normatiu següent:
  
a) El Programa d'Accions Innovadores de la Comunitat Valenciana 2002-2004 (PAICV), singularment, la seua acció cinc; el 2n Pla de Modernització de la Comunitat Valenciana, modernitza.com; i el Programa de la Societat de la Informació i del Coneixement, del Pla Valencià d'Investigació, Desenrotllament i Innovació 2001-2006 (PVIDI 2001-2006).
  
b) La Decisió de l'11 de març de 2002, Acord Financer NPU 2328 ES 16 O PP 112, de la Comissió de les Comunitats Europees, que aprova el règim de les ajudes del Fons Europeu de Desenrotllament Regional (FEDER) que es destinaran al PAICV, i l'apèndix núm. 1 del dit acord financer, de 3 de desembre de 2003.
  
c) La Llei 38/2003, de 17 de novembre (BOE núm. 276, de 18 de novembre), General de Subvencions.
  
d) El Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991 (DOGV, núm. 1.588, de 17 de juliol).
  
Segon. Marc pressupostari
  
1. Les ajudes econòmiques regulades en esta convocatòria es concediran a càrrec dels pressupostos de la Generalitat Valenciana de 2004, aplicació econòmica 51.11.60.002.65.6, línia de subvenció T4696000, denominació de la línia Ajudes al Programa d'Accions Innovadores de la Comunitat Valenciana 2002 € 2004 (PAICV).
  
2. L'import global de les dites ajudes és de 200.000 euros, 160.000 € corresponen al Fons Europeu de Desenrotllament Regional (FEDER) i la resta de l'aportació a la Generalitat Valenciana.
  
Tercer. Beneficiaris de les ajudes
  
1. Seran beneficiaris de les ajudes regulades en esta orde les Pime que s'adherisquen als projectes presentats per federacions o associacions empresarials sectorials sense ànim de lucre i que tinguen la seu social, delegació o establiment de producció a la Comunitat Valenciana, en els termes i amb els requisits que s'establixen per a cada programa en l'annex I de la present orde. Els projectes objecte d'ajuda hauran d'estar localitzats en el territori de la Comunitat Valenciana i executar-se durant 2004. Les dites federacions o associacions empresarials sectorials també podran ser beneficiàries quan contribuïsquen directament a la realització del projecte.
  
2. La condició per a ser beneficiari de les presents ajudes haurà de mantindre's durant tot el període de desenrotllament del projecte subvencionat i fins al pagament íntegre de la subvenció.
  
Quart. Despeses subvencionables
  
1. Les despeses considerades subvencionables són totes les inversions immaterials en aplicacions informàtiques per a la integració i la connexió a ferramentes de comerç electrònic, desenrotllaments web, correu electrònic, programari de seguretat, i, en general, programari destinat específicament a cobrir les actuacions incloses dins del contingut de cada programa. També seran subvencionables els equips adquirits exprofés per al projecte, i també les adaptacions d'equips o programes per a este fi.
  
No es consideren subvencionables en cap cas els servicis rutinaris prestats a les Pime o relacionats amb les despeses d'explotació normals de les empreses. S'exclouen explícitament les despeses de personal, viatges, comunicacions, publicitat, difusió i consumibles, així com les despeses de manteniment derivadess de la implantació d'estes tecnologies. També totes aquelles despeses que no estiguen relacionades directament amb les actuacions incloses dins del contingut de cada programa o que no juguen un paper específic per a aconseguir els fins del projecte.
  
2. S'entén per inversió en actius immaterials tota inversió en transferència de tecnologia per mitjà de l'adquisició de drets de patents, llicències, know how o coneixements tècnics no patentats.
  
3. Es considerarà subvencionable l'IVA suportat quan supose un cost real per al beneficiari. En el cas de beneficiaris subjectes a la regla de prorrata, este cost es calcularà sobre la base de la prorrata definitiva de l'últim exercici finalitzat abans de la concessió de la subvenció, i serà responsabilitat de la federació o associació empresarial sectorial incloure el resultat final en el compliment de les seues obligacions fiscals.
  
Cinqué. Compatibilitat de les ajudes
  
Les ajudes concedides en virtut de la present orde seran compatibles amb altres concedides a estos projectes i per a la mateixa o distinta finalitat, qualsevol que siga la naturalesa i l'administració o entitat que les concedisca, sense que en cap cas l'import global de les ajudes concedides puga superar el 80% del cost total del projecte subvencionat.
  
Sisé. Documentació que han de presentar els sol·licitants
  
1. Els sol·licitants hauran de presentar la documentació següent:
  
a) Sol·licitud d'ajuda normalitzada, segons model que figura com a annex II de la present orde.
  
b) Fotocòpies compulsades del CIF de l'entitat i del DNI del firmant de la sol·licitud.
  
c) Fotocòpia compulsada de l'últim rebut de l'Impost sobre Activitats Econòmiques (IAE) o, per al cas d'inici d'activitat, l'alta en este, llevat que s'estiga exempt o no subjecte a este tribut.
  
d) Fotocòpia compulsada del poder de representació suficient, o document equivalent segons les prescripcions legals, del firmant de la sol·licitud.
  
e) Fotocòpia compulsada de l'escriptura pública actualitzada o document de constitució de l'entitat sol·licitant i estatuts vigents.
  
f) Justificació o declaració responsable atorgada davant d'una autoritat administrativa o notari públic, de no estar sotmés en les prohibicions per a obtindre la condició de beneficiari o entitat col·laboradora, assenyalades en els apartats 2 i 3 de l'article 13 de la Llei 38/2003, de 17 de novembre, General de Subvencions.
  
g) Declaració original del sol·licitant que indique l'existència o l'absència d'altres sol·licituds d'ajudes sobre este projecte, d'acord amb l'annex III.
  
h) Memòria tècnica explicativa del projecte en funció del programa a què se sol·liciten les ajudes, d'acord amb el model consignat en l'annex IV.
  
i) Pressupost assignat al projecte, d'acord amb l'annex V.
  
j) Fitxa de manteniment de tercers, segons s'arreplega en l'annex VI.
  
No serà necessari aportar la documentació relacionada en les lletres b), c), d) i e), quan ja estiga en poder de qualsevol òrgan de l'administració actuant, sempre que es faça constar la data i l'òrgan o dependència en què van ser presentats o si és procedent emesos, que es mantinga vigent i no hagen transcorregut més de cinc anys des de la finalització del procediment a què corresponguen.
  
2. Les versions electròniques dels annexos per a omplir estaran a disposició dels interessats en l'apartat de la guia-procediments del portal de la Generalitat Valenciana (http://www.gva.es/prop). També figuraran en novetats d'eixa pàgina durant els primers cinc dies des de la publicació de la present orde.
  
Seté. Contingut obligatori dels projectes
  
1. Els projectes hauran d'incloure la prestació de servicis o l'entrega de béns valorables a un conjunt determinat i concret de les Pime que participaran en la formulació, l'execució o el finançament.
  
2. La federació o associació empresarial sectorial serà considerada com a sol·licitant, i es responsabilitzarà a tots els efectes de la realització del projecte davant de la Generalitat Valenciana, canalitzarà la relació amb els participants i aportarà la documentació justificativa de l'execució. Les federacions o associacions empresarials sectorials s'asseguraran de la veracitat de les dades declarades en la memòria tècnica per les empreses participants en el projecte que presenten aquells.
  
3. El projecte podrà contindre una part genèrica assumida per la federació o associació empresarial sectorial, destinada a detectar les necessitats de l'entorn empresarial, així com a l'estudi i la difusió de tècniques i coneixements. A més, haurà d'incloure una part específica referida a les prestacions que vagen a revertir directament en les empreses participants.
  
Huité. Lloc de presentació de sol·licituds i termini
  
1. Les sol·licituds i la documentació annexa podran presentar-se en qualsevol de les formes previstes en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.
  
En el cas que s'optara per presentar la sol·licitud en una oficina de Correus, haurà de fer-se en sobre obert perquè la instància siga datada i segellada pel funcionari de Correus abans de ser certificada.
  
2. El termini de presentació de sol·licituds serà de vint dies hàbils comptadors des de la publicació de la present orde.
  
Nové. Pluralitat de projectes
  
Cada entitat formularà tantes sol·licituds com projectes vaja a presentar a esta convocatòria, sense que se n'admeta més d'un per programa i sol·licitant. En el cas que un sol·licitant presentara diversos projectes a un mateix programa, es valorarà solament el de major import subvencionable.
  
Deu. Avaluació dels projectes i distribució de les ajudes
  
1. Els criteris generals que es prendran en consideració per a l'avaluació dels projectes, i sense perjuí dels que s'establixen específicament per a cada un dels programes, es referiran:
  
a) Al caràcter innovador des del punt de vista conceptual i tecnològic.
  
b) Al grau de definició i maduració del projecte.
  
c) A la viabilitat tecnicoeconòmica del projecte.
  
d) Al fet que el projecte siga complet, és a dir, que encara que ampliable i millorable en el futur, siga ja totalment suficient per a la seua aplicació.
  
e) A la sostenibilitat del projecte en el futur, i s'entén per tal l'acreditació suficient que la iniciativa funcionarà normalment en el futur una vegada esgotada la subvenció rebuda, amb les degudes actualitzacions i manteniments que requerisca.
  
f) Al caràcter tecnològic transaccional del projecte, que comporte la realització d'un intercanvi automàtic i interactiu d'informació en dos sentits, entre ordinadors, independentment que hi haja pagament o flux econòmic.
  
g) Al nombre de les Pime que participen en el projecte i al grau d'impacte i als efectes positius generats en les Pime.
  
2. La puntuació que s'assigne a cada un dels projectes que concórreguen en cada programa s'obtindrà a partir de la suma dels punts que s'hagen atorgat per aplicació dels criteris generals del present article i dels específics arreplegats per a cada un dels programes de l'annex I d'esta orde. A l'efecte, els criteris generals d'avaluació tindran una ponderació del 40%, i els criteris específics suposaran un 60% respecte de la puntuació global. Dins de cada grup d'avaluació, cada criteri tindrà igual ponderació.
  
Dins de cada programa, els projectes s'ordenaran en funció de la puntuació obtinguda segons els criteris anteriors, de major a menor. Correspondrà al primer d'estos una ajuda igual a la sol·licitada, amb el límit de l'import global previst en el programa de què es tracte, i s'assignarà de la mateixa forma el sobrant que, si és procedent, quedara disponible, al segon projecte, i es procedirà així successivament segons l'orde establit. Tot això, sense perjuí del que assenyala l'apartat cinqué de la present orde.
  
Si efectuada l'assignació de les ajudes als projectes presentats dins d'un programa, encara quedara import disponible en este, s'incrementarà en tal quantia l'import previst en l'altre programa, el qual es distribuirà d'acord amb el que assenyalen els paràgrafs anteriors.
  
Onze. Tramitació i resolució de la convocatòria
  
1. El procediment de concessió de les presents subvencions es tramitarà en règim de concurrència competitiva.
  
2. La instrucció i l'ordenació del procediment, l'admissió i la valoració de les sol·licituds, així com l'emissió de la proposta de resolució de concessió de les ajudes de la present convocatòria, correspondrà a una comissió avaluadora, integrada per les persones següents:
  
- El / la titular de la Secretaria Autonòmica de Telecomunicacions i Societat de la Informació.
  
- El / la titular de la Direcció General de Telecomunicacions i Investigació
  
- Un/a tècnic/a de la Secretaria Autonòmica de Telecomunicacions i Societat de la Informació, designat/a pel titular, que exercirà les funcions de vocal secretari/a de la comissió.
  
La comissió avaluadora ajustarà el funcionament a les normes contingudes en els articles 22 a 27 de la Llei 30/1992, de 26 de novembre, de Règim Jurídic de les Administracions Públiques i de Procediment Administratiu Comú.
  
A fi de facilitar la valoració de les sol·licituds presentades, la comissió avaluadora podrà demanar dels sol·licitants la informació addicional que considere necessària.
  
3. El conseller d'Infraestructures i Transport, en el termini de tres mesos comptadors des de l'endemà de la publicació de la present orde, dictarà una resolució sobre l'adjudicació de les ajudes de la present convocatòria, i fixarà expressament la quantia individual que corresponga a cada beneficiari i incorporarà, si és procedent, les obligacions i les condicions a què haja de subjectar-se este.
  
En el cas que, haguera transcorregut el termini per a resoldre, i no s'haguera dictat cap resolució, les sol·licituds presentades es consideraran desestimades.
  
4. La resolució d'adjudicació posarà fi a la via administrativa i serà publicada en el Diari Oficial de la Generalitat Valenciana a tots els efectes.
  
Dotze. Obligacions dels beneficiaris. Liquidació de les ajudes
  
Seran obligacions dels beneficiaris:
  
a) Executar el projecte objecte de la subvenció i justificar la seua realització d'acord amb el que establix la memòria tècnica, en la present orde i en la posterior resolució d'adjudicació.
  
b) Respondre de la veracitat dels documents aportats.
  
c) Acreditar, amb anterioritat a dictar-se la proposta de resolució de concessió, que es troben al corrent en les obligacions tributàries i davant de la Seguretat Social, de conformitat amb l'article 47.7 del Decret Legislatiu, de 26 de juny de 1991, pel qual s'aprova el Text Refós de la Llei d'Hisenda Pública de la Generalitat Valenciana.
  
d) Sotmetre's a les actuacions de comprovació i verificació de l'activitat subvencionada efectuades per la Secretaria Autonòmica de Telecomunicacions i Societat de la Informació, per òrgans de la Unió Europea, així com a les actuacions de control financer de la Intervenció General de la Generalitat Valenciana en relació amb les ajudes rebudes.
  
e) Comunicar a la comissió avaluadora de les presents ajudes la sol·licitud o l'obtenció d'altres ajudes per a la mateixa finalitat procedents de qualssevol altres administracions o ens públics, i indicar el percentatge i la quantia de l'ajuda, així com el període temporal a què es referisca.
  
f) Actualitzar la documentació presentada que haguera patit alguna modificació.
  
g) Mantindre durant un mínim de cinc anys les inversions subvencionades.
  
h) Adoptar les mesures d'informació i de publicitat que s'establixen en la present orde i en la normativa europea respecte a les activitats en què intervinguen els Fons Estructurals o altres fons.
  
i) Complir qualssevol altres obligacions que els impose la normativa vigent.
  
Tretze. Justificació i pagament
  
1. Els beneficiaris queden obligats a justificar la subvenció davant de la Secretaria Autonòmica de Telecomunicacions i Societat de la Informació, amb caràcter general, abans del 30 de novembre de 2004, per a això haurà de presentar, en els termes dels programes relacionats en l'annex I d'esta orde, la documentació següent:
  
a) Relació detallada original dels documents que presenta per a justificar l'ajuda concedida, amb firma del secretari de la federació o associació empresarial sectorial i vistiplau del president.
  
b) Un certificat acreditatiu de les despeses i les inversions subvencionables que s'haja incorregut en execució del projecte, amb detall de l'import i de l'exercici en què s'hagen meritat, així com de les empreses participants en el projecte i del sector econòmic a què pertanguen. El dit certificat haurà de ser original i anar firmat pel secretari de la federació o associació empresarial sectorial, amb el vistiplau del president, i haurà de complir, igualment, la resta de requisits previstos per la legislació aplicable.
  
c) Factures originals o còpies degudament confrontades i compulsades, corresponents al programa subvencionat i que cobrisquen l'import total de l'ajuda concedida. Les dites factures hauran de complir els requisits establits per la normativa vigent.
  
d) Certificats originals acreditatius de trobar-se al corrent en el compliment de les obligacions tributàries i davant de la Seguretat Social.
  
Així mateix, hauran de facilitar qualsevol informació o comprovació relativa al objecte de la subvenció que li puga requerir la Secretaria Autonòmica de Telecomunicacions i Societat de la Informació.
  
A efectes de les presents bases reguladores de concessió de subvencions, s'entendrà per despesa realitzada aquella que es trobe efectivament contreta i vàlida i degudament documentada, tot i que encara no s'haja produït el pagament material.
  
2. Comprovada de conformitat la documentació de justificació de la inversió o despesa objecte de l'ajuda concedida, es procedirà al pagament d'esta als beneficiaris.
  
Catorze. Incidències
  
1. L'alteració d'alguna de les característiques del projecte aprovat, l'incompliment de qualsevol de les circumstàncies que van donar lloc a l'atorgament de l'ajuda, o de condicions, obligacions, requisits i terminis establits en esta orde o en la resolució d'adjudicació, la no-execució parcial de la inversió, la falta de justificació de les despeses efectivament realitzades o de la realització del projecte, i la concessió amb posterioritat a la presentació de la sol·licitud d'altres ajudes públiques que en el seu conjunt excedisquen dels límits establits, així com qualsevol altra de les causes de reintegrament previstes en l'article 37 de la Llei 38/2003, de 17 de novembre, General de Subvencions, podran donar lloc a una resolució de minoració de la subvenció concedida o, fins i tot, de revocació, en funció de l'incompliment o l'alteració concurrent.
  
L'incompliment o l'alteració per qualsevol dels participants inclosos en el projecte, de les condicions imposades, podrà, igualment, motivar una resolució de minoració o revocació de la subvenció concedida, en els termes del paràgraf anterior.
  
2. En els supòsits de reintegrament de quantitats percebudes pel beneficiari, s'exigirà l'interés de demora des del moment del pagament de la subvenció.
  
3. Es delega en el / la titular de la Secretaria Autonòmica de Telecomunicacions i Societat de la Informació la resolució de les incidències que es produïsquen amb anterioritat o posterioritat a la concessió de les ajudes, així com sobre els expedients de revocació i minoració per les causes legalment establides.
  
Quinze. Mesures de transparència, control, informació i publicitat
  
1. Les publicacions, tant en suport paper com electrònic, que, si és procedent, editen els beneficiaris, així com qualssevol actes de comunicació o difusió dels projectes subvencionats, hauran de portar una indicació visible de la participació dels organismes que financen les ajudes. En este sentit, s'inserirà el logotip del Fons Europeu de Desenrotllament Regional (FEDER) de conformitat amb el que establix a l'efecte la normativa de la Unió Europea, i el de la Generalitat Valenciana. Els dits logotips es trobaran a la disposició dels beneficiaris en la Secretaria Autonòmica de Telecomunicacions i Societat de la Informació.
  
2. Les dades de caràcter personal que s'obtinguen a través de les sol·licituds que es formalitzen en la present convocatòria d'ajudes podran ser objecte de cessió a efectes d'elaboració d'estadístiques, avaluació i seguiment del PVIDI 2001-2006 per part de la Conselleria d'Infraestructures i Transport, tot això de conformitat amb el que disposa la legislació sobre protecció de dades de caràcter personal.
  
3. De conformitat amb el que establix l'article 20 de la Llei 38/2003, de 17 de novembre, General de Subvencions, la Conselleria d'Infraestructures i Transport informarà sobre les presents subvencions a la Intervenció General de l'administració de l'estat, a efectes merament estadístics i informatius i en aplicació de l'article 4.1.c) de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Setze. Mesures de desenrotllament, eficàcia, interpretació i execució
  
Es delega en el / la titular de la Secretaria Autonòmica de Telecomunicacions i Societat de la Informació la facultat per a dictar resolucions i adoptar les mesures necessàries per al desenrotllament, eficàcia, interpretació i execució de la present orde.
  
Contra la present orde, que posa fi a la via administrativa, els interessats podran interposar recurs contenciós administratiu davant del Tribunal Superior de Justícia de la Comunitat Valenciana en el termini de dos mesos comptadors des de l'endemà de la publicació. Tot això de conformitat amb el que disposen els articles 10, 14, 44 i 46 de la Llei Reguladora de la Jurisdicció Contenciosa Administrativa.
  
Així mateix, es podrà interposar el recurs potestatiu de reposició davant la Conselleria d'Infraestructures i Transport en el termini d'un mes comptador des de l'endemà de la publicació, segons el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
València, 30 de juliol de 2004
  
El conseller d'Infraestructures i Transport,
  
JOSÉ RAMÓN GARCÍA ANTÓN
  
ANNEX I
  
Programa 1: adaptació dels sistemes de gestió interna a les ferramentes de comerç electrònic específics del sector
  
Descripció i contingut
  
Facilitar l'exportació de catàlegs a les Pime integrades dins d'un sector econòmic i la importació de missatges, i permetre que el desenrotllament d'adaptació dels sistemes de ERP siga aplicable a més d'una empresa, i habilitar amb això la integració de diverses empreses en una única ferramenta de comerç electrònic (model: Un-Diversos).
  
Criteris d'avaluació
  
- Que es tracte de sectors estratègics tradicionals de la Comunitat Valenciana, com, per exemple, calçat, tèxtil, moda infantil, joguet, etc.
  
- L'impacte en el sector i en la zona d'implementació
  
- Grau de penetració de la ferramenta de ERP en el teixit empresarial
  
Pressupost destinat a la línia
  
70.000 euros.
  
Programa 2: incorporació de sectors econòmics a operadors o plataformes de comerç electrònic
  
Descripció i contingut
  
Programa destinat a promoure i a incentivar la incorporació de sectors econòmics complets a plataformes de comerç electrònic o a un entorn d'operador d'aplicacions B2B, i proposar a l'efecte l'adequació sectorial d'un market place o l'adaptació a este tipus d'operadors.
  
Criteris d'avaluació
  
- Que es tracte de sectors estratègics tradicionals de la Comunitat Valenciana, que prevegen les característiques següents: sectors amb activitat exportadora i importadora, les empreses de les quals s'agrupen en clústers, i on no existisca una solució implementada de comerç electrònic.
  
- L'impacte per raó del nombre de beneficiaris a què afecte.
  
Pressupost destinat al programa
  
130.000 euros.